
Beszédes profilképeink

A portréfotó reprezentációs funkcióval bír az egyént körülvevő társadalmi közeg számára.
Napjainkban a fényképezés demokratizálódásával, a vizuális tartalmak jelentőségének,
és a közösségi hálózatok szerepének rohamos növekedésével a képek egyre fontosabb
információhordozói társadalmi hovatartozásunknak, a társadalmi térben elfoglalt helyünknek.
 
Dolgozatomban az egyik legnépszerűbb internetes közösségi oldalon, a Facebookon
megjelenő profilképeket vizsgálom és hasonlítom össze a felhasználók értékpreferenciáival.
A Facebook társadalmi térként való értelmezésében Erving Goffman dramaturgiai elméletét
hívom segítségül.
 
Kutatásom legfontosabb módszertani kérdése, hogy vajon található-e statisztikai összefüggés
a megkérdezettek hagyományos kérdőíves eszközökkel feltérképezett értékorientációi, és a
profilképek galériájának jellemzésére kialakított kvantitatív változók között.
A dolgozatban elkülönítem az egyes felhasználói típusokat a profilkép kategóriák mentén,
rámutatok a különböző korosztályok digitális önbemutatásának különbségeire, valamint
feltárom az egyes értékdimenziók és profilkép típusok közti összefüggéseket.



